Mgr. art. **Zdena Studenková** (\* 19. máj 1954, Bratislava) je slovenská televízna, filmová a divadelná herečka. Je bývalou manželkou režiséra Stanislava Párnického.

Hrala v mnohých filmoch, televíznych inscenáciách a seriáloch.

V roku 1995 jej vyšiel hudobný album *Dotyky noci*. Hrala aj v muzikáloch na Novej scéne, v Košiciach, v Nitre aj v Prahe. Členka Činohry SND.

V roku 2004 bola členkou poroty súťaže Miliónové dievča TV JOJ, v televízii Markíza stvárnila jednu z hlavných postáv seriálu *Medzi nami* a účinkovala v slovenskej verzii seriálu *Ordinácia v ružovej záhrade* ako MUDr. Eva Páleníková.

Životopis
---------

### Detstvo a dospievanie

Zdena Studenková sa narodila 19. mája 1954 v Bratislave, žila v Mierovej kolónii na Tylovej 25. Jej rodičia pracovali v Chemických závodoch Juraja Dimitrova, otec ako technik a mama ako účtovníčka. V roku 1963 keď mala Zdena iba 9 rokov jej zavreli otca, súviselo to s procesom so skupinou Edelweiss – špeciálnou nemeckou vojenskou jednotkou, ktorá v zime 1944 – 1945 bojovala proti partizánom. Dostal 8 rokov, ale v roku 1968 ho pustili na amnestiu. 

Počas tých rokov, keď žila iba s mamou a babičkou, bola podľa jej vlastných slov ako "pes Cerberus" a od svojej mamy odháňala každého nápadníka. Zdena to kvôli otcovi nemala ľahké ani v škole, riaditeľka jej dávala jasne najavo, že je dcérou väzňa. Po prepustení jej otca sa rodičia rozviedli a s mamou sa potĺkali po podnájmoch, otec ostal v Mierovej kolónii. 

Medzi jej najobľúbenejšie predmety v škole patrila slovenčina, kreslenie a telesná výchova. Počas základnej školy navštevovala rôzne krúžky: nemčinu, klavír, gymnastiku. 

V júni 1969 sa jej mama rozhodla, že emigrujú do Viedne, pretože na Slovensku chcela všetko skončiť, aj vzhľadom k otcovi a začať tam nový život. Vo Viedni sa však nezdržali dlho, keďže Zdena už mala papier, že je prijatá na Strednú umeleckopriemyselnú školu (ŠUP-ka) odbor fotografia, a tak prinútila svoju mamu, aby sa vrátili späť na Slovensko. Nechýbalo veľa a Zdena by vôbec nevyštudovala fotografiu. V čase, keď Zdena končila základnú školu, sa písali kádrové posudky a jej riaditeľka školy napísala odporúčanie do pásovej výroby. Našťastie mala skvelú triednu učiteľku a tá povedala jej mame, aby našla nejakú protekciu na ŠUP-ke.

Po maturite na ŠUP-ke (1972) chcela študovať dejiny umenia a estetiku na Univerzite Komenského, ale opäť sa pozeralo na jej kádrový profil, a tak si dala prihlášku na VŠMU, keďže počas ŠUP-ky chodila do fotokomory k hercovi Jánovi Klimovi - jej spolužiak bol totiž jeho syn - ktorý ju celé 4 roky prehováral, že musí byť herečka. Už počas strednej školy nakrútila jeden krátkometrážny film o Andrejovi Sládkovičovi, kde hrala Marínu.

Už počas štúdia na VŠMU dostávala Zdena veľké úlohy v divadle ale aj v televízii. Jej spolužiakmi boli: Jozef Vajda, Štefan Kožka, Štefan Mandžár, Ľudmila Mandžárová, Iveta Kožková, Anna Maľová, Ján Zachar a režiséri: Juraj Nvota, Juraj Tkáč, Zdeno Dřínovský, Edo Gutler. 

Po skončení VŠMU (1972 – 1977) nastúpila na Novú scénu (1977 – 1978). Po roku prestúpila na našu prvú scénu, do Slovenského národného divadla (SND), kde pracovala do roku 1994, pretože chcela hrať v muzikáloch na Novej scéne. Rok a pol bola na Novej scéne, potom ešte chvíľu na voľnej nohe, potom sa vrátila späť do Národného divadla, kde účinkuje dodnes.

### Osobný život

Prvýkrát bola vydatá za svojho spolužiaka zo ŠUP-ky Ivana Kostroňa. Manželstvo však vydržalo iba 9 mesiacov, pretože Zdena ešte netúžila byť matkou, zatiaľ čo Ivan už dieťa chcel. Dokonca Zdena v knihe Jána Štrassera priznala, že s Ivanom bola tehotná, no išla na interrupciu. V roku 1979 Zdenu obsadil do televízneho filmu Stanislav Párnický. Otehotnela s ním a vzali sa, boli spolu 13 rokov. Ich spoločná dcéra Simona (\*1980) niesla rozvod svojich rodičov veľmi ťažko. Zdena sa pre rozvod rozhodla preto, lebo mala pocit, že pri ňom strašne rýchlo starne, ale aj preto, že na Novej scéne spoznala dirigenta Branislava Kostku. S Braňom Kostkom je dodnes, bývajú na bratislavskej Kolibe a patria medzi najstabilnejšie a najkrajšie páry v slovenskom šoubiznise aj napriek vekovému rozdielu.[chýba zdroj]

Filmografia
-----------

* 1974: Motív pro vraždu (*Věra*)
* 1975: Tridsaťdeväť stupňov v tieni
* 1975: Alizuna
* 1975: Horali
* 1975: Kean
* 1975: Klebetnice
* 1976: Odviata ako dym (TV inscenácia)
* 1977: Koncert bez ruží
* 1977: Smrť malomeštiaka
* 1977: Šediny doktora Ondáka
* 1977: Štipku soli
* 1978: Inkognito (film)
* 1978: Izrafel
* 1978: Ľudská láska
* 1978: Panna a netvor (*Kráska – Julie*)
* 1978: Parížsky život
* 1978: Strýčkov sen
* 1978: Už viem čo urobím (TV inscenácia)
* 1978: Dnes platí regulační stupeň č. 6
* 1979: Život je sen
* 1979: Svadba Arneho Jurgu
* 1979: Ruy Blas
* 1979: Pericola
* 1979: Eugen Onegin (film)
* 1979: Barbora Rösselová
* 1979: Sesternica Beta (TV inscenácia)
* 1980: Najatý klaun
* 1980: Muž, ktorého srdce je na vysočine
* 1980: Krásna múdrosť
* 1980: Zbožňovaná
* 1981: Rembrandt van Rijn (TV inscenácia)
* 1981: Syn človeka
* 1981: Prípad Evy Burdovej
* 1981: Macbeth (film)
* 1982: S tebou mě baví svět (*Gábina Bednářová*)
* 1982: Nech sa niekto opováži alebo ako Ďuro Konôpka o fujaru prišiel
* 1982: Dievčatko z predmestia
* 1982: Dedičstvo
* 1982: Clavijo
* 1983: Cesta životom
* 1983: Anděl s ďáblem v těle (*Renáta Vaňková*)
* 1983: Putování Jana Amose (*kráľovná Kristína*)
* 1984: O sláve a tráve (*Alena Hatalová*)
* 1984: Staviteľ Solness
* 1984: Rozprávky pätnástich sestier (TV seriál)
* 1985: Kára plná bolesti (*Mara*)
* 1985: Mlynárka z Arcosu
* 1985: Raz, dva, tri
* 1985: Ulička stratených snov
* 1986: Kohút nezaspieva (*prostitútka Marika*)
* 1986: Don Carlos
* 1986: O mužoch, ženách a deťoch
* 1986: Tiene v raji
* 1987: Južná pošta (*Magda Gondová*)
* 1987: Predohra
* 1988: Anděl svádí ďábla (*Renata*)
* 1988: Slečna Júlia
* 1989: Jánošíkov dar
* 1990: Puto najsilnejšie
* 1990: Súkromné životy (*Iveta*)
* 1990: Šípová Ruženka (*víla*)
* 1991: Safari za kuchyňou
* 1992: Všetko čo mám rád (*Magda*)
* 1992: Rozprávky z Hollywoodu
* 1992: Detektiv Martin Tomsa
* 1993: Pustatina lásky
* 1993: Jakubov rebrík
* 1994: Vášnivé známosti (Lady Markhamová v poviedke Veľmi príjemný život - A Very Pleasant Life)
* 1994: Zo života dona Juana
* 1994: Zlatohláska
* 1994: Dvaja muži pod posteľou
* 1995: Za vrchom vrch
* 1997: Duchovia (TV seriál)
* 1997: Alergia
* 1998: Milenec lady Chatterleyové
* 2001: O stratenej láske
* 2003: Hodina tance a lásky
* 2003: Zostane to medzi nami (*tlmočníčka*)
* 2004: Rodinná pouta
* 2005: Konečná stanica (*policajtka*)
* 2005: Medzi nami (TV seriál)
* 2005: Kamenný klíč
* 2007: Ordinácia v ružovej záhrade
* 2008: Súkromné pasce
* 2008: Ženy mého muže (herečka Věra Hodálová)
* 2012 – 2013: Horúca krv (starostka Eva Matúšová)
* 2014: Búrlivé víno (MUDr. Adela Luteránová)
* 2014 – 2018: První republika (Božena Škvorová)
* 2016: Manžel na hodinu (Janka)
* 2020: Pán profesor (Marta Belanská)
* 2021: Najhorší týždeň môjho života
* 2023: Dunaj, k vašim službám (Edita Kučerová)

Knihy
-----

* Zdena Studenková: *Recepty so štipkou hereckého korenia.* Bratislava: Ikar 2004, ISBN 80-551-0888-9,
* Zdena Studenková: *Nové recepty so štipkou hereckého korenia.* Bratislava: Ikar 2006, ISBN 80-551-0888-9
* Zdena Studenková, Ján Štrasser: *Som herečka.* Bratislava: Forza Music 2006, ISBN 80-968475-5-4
* Zdena Studenková: *Aj varenie je umenie*. Bratislava: Ikar 2022, ISBN 978-80-551-8572-9

Referencie
----------

1. 1 2 3   Zdena Studenková. *Aktuality.sk* (Bratislava: Ringier Axel Springer Slovakia). Dostupné online [cit. 2019-11-04].
2. ↑   *Studenková, Zdena, 1954-* [online]. Bratislava: Slovenský filmový ústav, [cit. 2019-11-04]. Dostupné online.
3. ↑   *Zdena Studenková* [online]. joj.sk, [cit. 2019-11-04]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Zdena Studenková**

Externé odkazy
--------------

* Zdena Studenková v Česko-Slovenskej filmovej databáze
* Zdena Studenková v Internet Movie Database (po anglicky)
* Predstavenia podľa sezón na webe Slovenského národného divadla

Zdroj
-----

Zdena Studenková, Ján Štrasser: *Som herečka.* Bratislava: Forza Music 2006, ISBN 80-968475-5-4

Autoritné údaje: * abART: 78117
* GND: 132601702
* ISNI: 0000000078767683
* NK ČR: ola2002142373
* SNK: 152465
* VIAF: 28236116